Aansoeke vir vissersregte heropenFoto bloot ter illustrasie. (Foto: Unsplash) Die departement van bosbou, visserye en omgewing het vandeesweek die aanlyn aansoekstelsel vir die visvangregte-toekenningsproses (FRAP) heropen. Dít nadat voornemende aansoekers verskeie tegniese probleme tussen 22 November en 7 Desember ondervind het terwyl hulle aansoeke elektronies op die nuwe stelsel wou voltooi en indien. Hoewel die stelsel weer werk en aanlyn aansoekvorms tot 28 Januarie ingedien kan word, is die stelsel egter net vir geregistreerde gebruikers en huidige aansoekers, nie vir diegene wat nuwe aansoeke wil indien nie. Boonop sal besluite oor aansoeke in visserysektore waar die visvangseisoen gedurende Januarie of Februarie begin, nie voor die aanvang van daardie visvangseisoen ontvang kan word nie. Dit is glo weens vertragings wat met die stelsel ondervind is. Volgens die departement sal daar wel kwytskelding aan alle bestaande permithouers verleen word sodat hulle met enige visvangbedrywighede kan voortgaan. “Daar sal nie van permithouers verwag word om weer vir permitte aansoek te doen nie, maar hulle sal toegelaat word om voort te gaan met hul bestaande permitte gedurende die vrystellingstydperk. “Besluite oor aansoeke sal na verwagting teen 28 Februarie bekend gemaak word.” Intussen kan alle geregistreerde gebruikers en bestaande aansoekers die heropening van die FRAP-stelsel benut om hul aansoeke weer in te dien of hul huidige aansoeke by te werk. “Geregistreerde aansoekers wat hulp benodig met die indiening of voltooiing van hul aansoekvorm, kan een van die gedesentraliseerde sentrums besoek wat vanaf 17 tot 28 Januarie beskikbaar sal wees, buiten die Howick-, Mzamba- en Port Edward-sentrums wat slegs vanaf 24 tot 28 Januarie beskikbaar sal wees,” sê die departement.